Ausztrália az eredeti tervek szerint csak egyszeri lehetőséget kapott a részvételre, viszont ha megnyerte volna a versenyt, akkor jogot nyert volna arra, hogy a következő Eurovízión is részt vegyen. Később, 2015. november 17-én bejelentették, hogy az ország a soron következő, stockholmi versenyen is indulhat, ezúttal viszont részt kell vennie az egyik elődöntőben. Az SBS Dami Im dél-koreai származású énekesnő "Sound of Silence" című dalát választotta az ország képviseletére, így ő lett az első ázsiai énekes az Eurovízión. 2016-ban új szavazási rendszert vezettek be; az 1975-2015 között használatos rendszer szerint Ausztrália nyerte volna a 2016-os versenyt. Az új szabályok értelmében viszont a második helyen végeztek. 2017-ben Isaiah Firebrace-el a 9. helyezést érték el, 2018-ban pedig eddigi legrosszabb eredményület (20. hely) szerezték meg a 2014-ben vendégprodukcióként fellépő Jessica Mauboy-al. 2019-ben bejelentették, hogy ezúttal a szigetország először nemzeti döntővel választja ki indulóját, aki végül Kate Miller-Heidke és a "Zero Gravity" című dal lett. Nem sokal a döntő után az EBU bejelentette, hogy öt évre meghosszabbítják Ausztrália részvételét a dalversenyen. 2020-ban Montaigne és a "Don’t Break Me" nyerte el az indulás jogát a nemzeti döntőn, azonban március 18-án az Európai Műsorsugárzók Uniója bejelentette, hogy 2020-ban nem tudják megrendezni a versenyt a COVID–19-koronavírus-világjárvány miatt. Az ausztrál műsorsugárzó jóvoltából az énekesnő lehetőséget kapott az ország képviseletére a következő évben egy új versenydallal, melynek címe Technicolour volt. Április 20-án az SBS bejelentette, hogy az ország delegációja nem tud a helyszínre utazni, ezért az énekesnő előre felvett live-on-tape produkciójával versenyeztek. Ausztrália volt az első és egyetlen ország, amelyik bejelentette, hogy nem vesznek részt élőben a versenyen. A május 18-i elődöntőben végül az ország eurovíziós történelme során először nem sikerült kvalifikálni magát a döntőbe.